b'\n_START_ARTICLE_\nEkonomsko nasilje\n_START_PARAGRAPH_\nEkonomsko nasilje je ena izmed oblik nasilja, kamor spadajo vse oblike poni\xc5\xbeevanja ali nadvladovanja \xc5\xbertve s pomo\xc4\x8djo odrekanja pravic povezanih z zaslu\xc5\xbekom in sredstvi za pre\xc5\xbeivetje. Nekatere oblike tak\xc5\xa1nega nasilja so omejevanje pravice do zaposlitve in pravice razpolaganja z lastnim denarjem, siljenje v finan\xc4\x8dno odvisnost ali siljenje \xc5\xbertve, da prevzame celotno finan\xc4\x8dno breme za povzro\xc4\x8ditelja nasilja.\n_START_SECTION_\n\xc5\xbdrtve\n_START_PARAGRAPH_\nNasilje se pojavlja med pripadniki vseh socialnih in ekonomskih razredov, vendar pa se nekatere skupine pogosteje pojavljajo kot \xc5\xbertve nasilja.\n_START_SECTION_\n\xc5\xbdenske\n_START_PARAGRAPH_\nPolo\xc5\xbeaj \xc5\xbeensk v dana\xc5\xa1njem \xc4\x8dasu je z ustavo in zakoni izena\xc4\x8den s polo\xc5\xbeajem mo\xc5\xa1kih, vendar pa temu velikokrat ni tako. Ekonomsko nasilje nad \xc5\xbeenskami se ka\xc5\xbee v tem, da \xc5\xbeenske ve\xc4\x8dinoma delajo v slu\xc5\xbebah, v katerih v povpre\xc4\x8dju dobivajo manj\xc5\xa1e pla\xc4\x8de kot v povpre\xc4\x8dnih mo\xc5\xa1kih, ter da zaradi materinstva in posledi\xc4\x8dno ve\xc4\x8dje odsotnosti te\xc5\xbeje dobijo redno zaposlitev.\n_START_SECTION_\nOtroci\n_START_PARAGRAPH_\nOtroka lahko ogro\xc5\xbeajo star\xc5\xa1i ali skrbniki, za nasilje pa gre tudi v primeru, ko otroka ogro\xc5\xbeajo sorojenci, partner enega od star\xc5\xa1ev ali neka tretja oseba, pri \xc4\x8demer star\xc5\xa1 ne stori ni\xc4\x8desar, da bi otroka za\xc5\xa1\xc4\x8ditil. V to vrsto nasilja spada izkori\xc5\xa1\xc4\x8danje otrokovega dela ali dohodka v korist druge osebe, kamor se uvr\xc5\xa1\xc4\x8da tudi delo otrok, prostitucija, ugrabitve in prodaja otrok z namenom izkori\xc5\xa1\xc4\x8danja dela.\n_START_SECTION_\nPogostost\n_START_PARAGRAPH_\nRaziskave so pokazale, da je v svoji primarni dru\xc5\xbeini 73% vpra\xc5\xa1anih Slovencev izkusilo nasilje, kjer je \xc5\xa1lo pri 7,7% za ekonomsko nasilje. 22,4% Slovencev pozna vsaj eno dru\xc5\xbeino, kjer se nasilje izvaja nad \xc5\xbeensko, pri \xc4\x8demer se ekonomsko nasilje pojavlja v 4,8% primerov. Nasilje nad mo\xc5\xa1kimi je manj pogosto, 7,5% vpra\xc5\xa1anih je navedlo, da pozna vsaj eno dru\xc5\xbeino, kjer se izvaja nasilje nad mo\xc5\xa1kim, v tem primeru pa je za ekonomsko nasilje \xc5\xa1lo pri 1,7% primerov. V zadnjih letih se vedno bolj opozarja tudi na nasilje med starej\xc5\xa1imi. 13% vpra\xc5\xa1anih Slovencev je poro\xc4\x8dalo, da poznajo vsaj eno dru\xc5\xbeino, kjer se izvaja nasilje nad starostniki, v 4,2% primerov pa je \xc5\xa1lo za ekonomsko nasilje. Sode\xc4\x8d po podatkih so starostniki v doma\xc4\x8dem okolju bolj ogro\xc5\xbeeni, saj so ti poro\xc4\x8dali o 81,6% ekonomskega nasilja, medtem, ko so starostniki iz razli\xc4\x8dnih institucij poro\xc4\x8dali o 34,6% ekonomskega nasilja.'